Prezident Shavkat Mirziyoyev: Islom sivilizatsiyasi markazi ilmiy fundamental baza boʻlishi lozim

25.06.2019
Prezident Shavkat Mirziyoyev oʻtgan yili iyunda O‘zbekiston islom sivilizatsiyasi markazi qurilishiga ramziy tamal toshi qoʻygan edi. O‘tgan vaqt davomida bu yerda keng koʻlamli bunyodkorlik ishlari amalga oshirildi. Inshoot yertoʻlasi va devorlari qurildi, ayni paytda tom qismi konstruksiyalari montaj qilinmoqda.  


Qariyb 10 gektarni egallagan muassasa ilmiy-ma’rifiy markaz boʻladi. Bino yertoʻlasida muzey ombori, qadimiy qoʻlyozma va osori-atiqalarni restavratsiya qilish xonalari boʻladi. Birinchi qavatda kutubxona, anjumanlar zali, ajdodlarimizning ilm-fan rivojiga qoʻshgan ulkan hissasi va me’morlik an’analariga bagʻishlangan koʻrgazma zallari joylashadi. Markaziy foyega Usmon Qur’oni qoʻyiladi. Ikkinchi qavatdan axborot-resurs markazi, ilmiy kafedralar va boshqa xonalar oʻrin oladi. 


Davlat rahbari qurilish jarayonini koʻzdan kechirdi, binoning ichki va tashqi koʻrinishi, gumbaz ranglari yuzasidan oʻz tavsiyalarini berdi.
-  Bu markaz orqali ilm, ma’rifat, madaniyat rivojiga millatimiz qoʻshgan hissani muhrlab qoʻymoqchimiz, bu ulugʻ merosni xalqimizga, yoshlarimizga yetkazmoqchimiz. Islom sivilizatsiyasi markazi shu yoʻnalishdagi ilmiy muassasalar uchun fundamental baza boʻlishi lozim. O‘zbekiston xalqaro islom akademiyasidagi oʻquv ishlari bu markaz bilan hamohang boʻlishi, talabalar yuqori kurslarni shu yerda oʻqib, oʻqituvchilar malaka oshirishi kerak, - dedi Shavkat Mirziyoyev.
Prezidentimiz Usmon Qur’onini bezavol saqlash masalasiga alohida e’tibor qaratdi. Uni talabga mos harorat va yorugʻlik darajasini ta’minlagan holda saqlash, ziyoratchilar uchun qulay sharoitlar yaratish boʻyicha davlatimiz rahbari koʻrsatmalar berdi.